Ulykken skjedde på bybanestoppet på Sandslivegen tirsdag ettermiddag. Mannen ble fraktet til Fana legevakt med ambulanse. Han klaget over smerter i en hofte, og blødde fra et kutt i pannen etter ulykken.

– Vi fikk melding via AMK klokken 1635. På bybanestoppet på Sandsli har en mann i 60-årene blitt truffet av bybanen. Han skal ha forsøkt å krysse bybanesporet og løpt over før banen kom, men klarte det ikke og ble truffet av bybanen, sa operasjonsleder i Vest politidistrikt, Bjarte Rebnord til BA kort tid etterpå.

Snur på Råstølen

Passasjerene på andre bybanevogner ble orientert om at bybanen snudde på Råstølen. Ifølge Skyss kjørte banen som normalt mellom Byparken og Råstølen (se faktaboks).

– Vi fikk melding over høyttaleren av vognføreren at en person var truffet av bybanen, fortalte en passasjer på bybanevognen som kjørte i motsatt retning.

Les også: Trafikken direkte: Bil på taket i Kvinnherad

Politiet undersøker Det var på dette bybanestoppet, Sandslivegen stasjon, at ulykken skjedde tirsdag ettermiddag. Foto: TOM HJERTHOLM

Politiet var på stedet med flere patruljer etter ulykken, og jobbet blant annet med å kartlegge hendelsesforløpet.

– Bybanen står inntil videre og frem til vi har gjort ferdig våre undersøkelser og frigjør vognen, sa operasjonsleder Rebnord.

Bybanen gikk som normalt fra Bergen sentrum til Birkelandsskiftet. Stoppene Sandslivegen og Sandslimarka ligger før Kokstad. Deretter følger Birkelandsskiftet som er sørligste stopp på traseen.

Ulykken skjedde på stoppet i Sandslivegen.

Keolis: – Vognføreren blir fulgt opp

Atle Flo, beredskapsvakt i Keolis, dro til stedet etter ulykken. Han sier til BA at en bybanevogn var involvert i hendelsen. Ytterligere en bybanevogn som var i trafikk motsatt retning ble stående på holdeplassen etter ulykken.

– Vognføreren blir fulgt opp av Keolis og av bedriftshelsetjenesten, sa Flo.

– Hva kan du si om hendelsesforløpet?

– Vi ønsker at politiet uttaler seg om det, sier Flo.

– Vi har snakket med vognfører og andre involverte. Vi har så langt fått forklaring om at det skal ha stått en bane på stoppet som var på vei mot Birkelandsskiftet. Mannen skulle krysse sporet og så ikke banen som kom mot sentrum. Føreren skal ha varslet med lydsignal, men mannen misforsto og snudde seg mot feil bane, og dermed ble han påkjørt, forklarte operasjonsleder tirsdag kveld.

Politiet oppretter nå en sak og skal etterforske saken videre.